om udøvelsen af de beføjelser til at vedtage delegerede retsakter, der er tillagt Kommissionen ved Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS)

RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen ved Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS)

1.Indledning

Ved Europa-Parlamentets og Rådets forordning (EU) 2017/2391 af 12. december 2017 om ændring af forordning (EF) nr. 1059/2003 for så vidt angår de territoriale typologier (Tercet) blev de beføjelser, der er tillagt Kommissionen ved Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS), bragt i overensstemmelse med traktaten om Den Europæiske Unions funktionsmåde (TEUF).

Ved forordning (EF) nr. 1059/2003 er Kommissionen tillagt beføjelser til at vedtage delegerede retsakter i henhold til artikel 7a med henblik på at ændre nævnte forordnings bilag II (artikel 3, stk. 4) og listen over lokale administrative enheder i nævnte forordnings bilag III (artikel 4, stk. 1) på grundlag af de ændringer, som den berørte medlemsstat har meddelt Kommissionen i overensstemmelse med artikel 5, stk. 1. Kommissionen er derudover ved artikel 5, stk. 4, tillagt beføjelser til at vedtage delegerede retsakter i overensstemmelse med artikel 7a med henblik på at ændre NUTS-nomenklaturen (bilag I) som omhandlet i artikel 5, stk. 4, første afsnit, på grundlag af de ændringer i de regionale enheder, som den berørte medlemsstat har meddelt Kommissionen i overensstemmelse med nævnte artikels stk. 1.

2.Retsgrundlag

I henhold til artikel 7a, stk. 2, i forordning (EF) nr. 1059/2003 gælder beføjelsen til at vedtage delegerede retsakter i en periode på fem år fra den 18. januar 2018. Denne beføjelse forlænges stiltiende for perioder på fem år, medmindre Europa-Parlamentet eller Rådet modsætter sig en sådan forlængelse. I henhold til samme stykke skal Kommissionen udarbejde en rapport vedrørende delegationen af beføjelser senest ni måneder inden udløbet af femårsperioden.

Med nærværende rapport opfyldes nævnte forpligtelse.

3.Udøvelse af de delegerede beføjelser

Siden forordning (EU) 2017/2391 trådte i kraft, har Kommissionen kun vedtaget Kommissionens delegerede forordning (EU) 2019/1755 .

Ved denne retsakt blev NUTS-nomenklaturen ændret på grundlag af ændringer i de territoriale administrative enheder, som Belgien, Estland, Frankrig, Kroatien, Italien og Det Forenede Kongerige meddelte Kommissionen i overensstemmelse med forordningens artikel 5, stk. 4.

Ved udarbejdelsen af den delegerede forordning rådførte Kommissionen sig skriftligt med direktørerne for sektorspecifikke og miljømæssige statistikker og regnskaber i marts 2019 og med ekspertgruppen "De Nationale Statistiske Kontorer i det Europæiske Statistiske System" i juni 2019. Kommissionen underrettede Parlamentet og Rådet om alle høringer af ekspertgruppen og sendte dem alle relevante dokumenter omgående og på behørig vis.

Kommissionen vedtog den delegeret forordning den 8. august 2019 og underrettede Parlamentet og Rådet, og ingen af dem gjorde indsigelse inden for standardfristen på to måneder. Delegeret forordning (EU) 2019/1755 trådte i kraft den 13. november 2019.

4.Konklusion

Kommissionen har udøvet sine delegerede beføjelser korrekt og opfordrer Europa-Parlamentet og Rådet til at tage denne rapport til efterretning.

Kommissionen mener, at den fortsat bør have delegerede beføjelser i henhold til forordning (EF) nr. 1059/2003, da der i fremtiden kan opstå et behov for at vedtage delegerede retsakter med henblik på at tilpasse bilagene til forordningen på grundlag af ændringer i de territoriale administrative enheder, som medlemsstaterne meddeler Kommissionen.